Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 1 Pv 111/13/2201	Dunajská Streda, 20.2.2014
EEČ : 2-16-56-2014

U Z N E S E N I E

Trestná vec:	obvinený XXXXX  
Prečin:	Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Dunajská Streda
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
dňa XXXXX v čase okolo XXXXX hod. v obci XXXXX, okres Dunajská Streda po predchádzajúcej slovnej hádke prekonal drôtené oplotenie rodinného domu pod súpisným číslom XXXXX vysoké XXXXX m a tak sa dostal na pozemok, kde následne pristúpil k majiteľovi domu XXXXX a viackrát ho päsťami udrel do oblasti hlavy a chrbta, čím mu spôsobil zranenia, ktoré si vyžiadali len jednorazové ošetrenie bez následnej doby liečenia, a následne predmetný pozemok opustil cez vchodovú bránu.

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Vykonaným skráteným vyšetrovaním bolo preukázané, že obvinený sa dopustil prečinu porušovania domovej slobody podľa § 194 ods. 1 Tr. zák. na tom skutkovom základe, ako je  to uvedené vo výrokovej časti tohto uznesenia.

     	XXXXX sa k spáchaniu skutku priznal a svoje konanie oľutoval. Zároveň súhlasil, aby prokurátor podľa § 216 Tr. por. voči nemu vedené trestné stíhanie podmienečne zastavil.

Poškodený XXXXX XXXXX vo svojej výpovedi opísal spáchanie skutku obvineným,  náhradu škody od obvineného si do skončenia vyšetrovania neuplatnil.

	V rámci nepriamej mediácie poškodený žiadal titulom bolestného vyplatiť sumu XXXXX,- Eur, ktorú obvinený uhradil dňa 02.01.2014, čo potvrduje poštová poukážka a obsah správy probačnej a mediačnej úradníčky.	

Obvinený nie je z miesta trvalého bydliska bližšie charakterizovaný.

Z odpisu z registra trestov zo dňa 03.06.2013 vyplýva, že obvinený doteraz nebol súdne trestaný.

     	Po preskúmaní vyšetrovacieho spisu som dospel k záveru, že u obvineného sú splnené podmienky na postup podľa § 216 ods. 1 Tr. por., pretože obvinený s takýmto postupom súhlasil, k spáchaniu trestného činu sa priznal, poškodený si náhradu škody neuplatnil, pričom ide o prečin, kde horná hranica trestnej sadzby odňatia slobody nepresahuje päť rokov.

     	Vzhľadom na vyššie uvedené skutočnosti, osobu obvineného, s prihliadnutím na jeho doterajší život a okolnosti prípadu, som rozhodol tak, ako je to uvedené vo výrokovej časti tohto uznesenia, pretože takéto rozhodnutie je možné považovať za dostačujúce.

     	Zároveň som podľa § 216 ods. 2 Tr. por. určil obvinenému skúšobnú dobu na 1 rok. Po uplynutí skúšobnej doby, ak obvinený povedie v jej priebehu riadny život, bude rozhodnuté o jeho osvedčení v skúšobnej dobe podľa § 217 Tr. por., v opačnom prípade bude v trestnom stíhaní pokračované.

  	Ak do dvoch rokov od uplynutia skúšobnej doby nebude vydané rozhodnutie podľa § 217 ods. 1 Tr. por. bez zavinenia obvineného, bude sa mať za to, že sa osvedčil.

Poučenie:
 Proti tomuto uzneseniu je prípustná sťažnosť, ktorú je možné podať 
                            na Krajskú prokuratúru v Trnave do troch dní od jeho doručenia
                            cestou podpísanej prokuratúry. 
                            Sťažnosť má odkladný účinok.

JUDr. Viktor Kubala
prokurátor